EUROPOS KOMISIJA Briuselis, 2016 05 18 COM(2016) 360 final KOMISIJOS KOMUNIKATAS EUROPOS PARLAMENTUI, EUROPOS VADOVŲ TARYBAI IR TARYBAI

Trečioji perkėlimo Europos Sąjungoje ir į Europos Sąjungą ataskaita



1Įžanga Trečiojoje perkėlimo Europos Sąjungoje ir į Europos Sąjungą ataskaitoje pateikiami naujausi duomenys apie esamą padėtį po ankstesnės, t. y. balandžio 12 d., ataskaitos paskelbimo ir vertinami veiksmai, kurių 2016 m. balandžio 12 d. – gegužės 13 d. (ataskaitiniu laikotarpiu) ėmėsi visi atitinkami suinteresuotieji subjektai, vykdydami rekomendacijas, pateiktas siekiant paspartinti perkėlimo Europos Sąjungoje ir į Europos Sąjungą programų įgyvendinimą. Nuo 2016 m. balandžio 12 d. į Graikiją atvyko 2 581 asmuo. Taigi atvykstančių asmenų skaičius aiškiai sumažėjo (75 proc. mažiau, palyginti su ankstesnės ataskaitos laikotarpio duomenimis), nors šalies žemyninėje dalyje padėtis iš esmės nekito. Uždarius sieną tarp Graikijos ir buvusiosios Jugoslavijos Respublikos Makedonijos, Graikijos žemyninėje dalyje vis dar yra apie 46 000 asmenų, iš kurių, remiantis Jungtinių Tautų vyriausiojo pabėgėlių reikalų komisaro biuro (UNHCR) vertinimu, 65 proc. yra atvykę iš šalių, kurių piliečiai atitinka perkėlimo Europos Sąjungoje kriterijus. Nuo balandžio 12 d. į Italiją atvyko 10 242 asmenys – tendencija panaši į to paties 2015 m. laikotarpio tendenciją. Per kelias pastarąsias savaites pranešta apie didesnį atvykstančių eritrėjiečių, įskaitant nelydimus nepilnamečius, skaičių. Iš esmės po Antrosios perkėlimo Europos Sąjungoje ir į Europos Sąjungą ataskaitos paskelbimo padaryta pažanga nepakankama. Komisija Pirmojoje perkėlimo Europos Sąjungoje ir į Europos Sąjungą ataskaitoje buvo nustačiusi tikslą iki gegužės mėn. vidurio Europos Sąjungoje perkelti ne mažiau kaip 20 000 asmenų. Pasiekti šio tikslo nepavyksta. Per ataskaitinį laikotarpį Europos Sąjungoje papildomai perkelti tik 355 asmenys, o iš viso iki šiol perkelta 1 500 asmenų (909 iš Graikijos ir 591 iš Italijos). Asmenų perkėlimo pastangas ir toliau didino tos pačios valstybės narės, kurios buvo nurodytos ankstesnėje ataskaitoje, ypač Graikijoje, o Italijoje perkeltų asmenų skaičius tebėra mažas. Kalbant apie perkėlimą į ES, pagal liepos mėn. programą sutarta perkelti 22 504 asmenis, tačiau kol kas perkeltas tik 6 321 asmuo – daugiausia iš Turkijos, Jordanijos ir Libano. Nuo balandžio 4 d., kai pradėta vykdyti ES ir Turkijos pareiškime nurodytus sutartus veiksmus, pagal schemą „1:1“ iš Turkijos į ES perkelti 177 asmenys – 98 iš jų perkelti po praėjusios ataskaitos paskelbimo. 2Perkėlimas Europos Sąjungoje 2.1Valstybių narių, į kurias perkeliama, veiksmai Balandžio 12 d. – gegužės 13 d. papildomai perkelti tik 355 asmenys – 294 iš Graikijos (į Prancūziją, Nyderlandus, Latviją, Rumuniją, Suomiją, Bulgariją, Maltą, Čekiją, Estiją ir Slovėniją) ir 61 iš Italijos (į Suomiją, Latviją, Portugaliją, Rumuniją ir Šveicariją). Šiuo laikotarpiu pirmieji asmenys perkelti į Šveicariją ir Slovėniją. Iki gegužės mėn. pabaigos planuojama perkelti dar 307 asmenis iš Graikijos ir 137 iš Italijos. Veiksmai, kuriais sprendžiama per mažo įsipareigojimų skaičiaus problema. 11 valstybių narių (Belgija, Kroatija (tai pirmasis šios šalies įsipareigojimas), Čekija, Estija, Suomija, Prancūzija, Airija, Latvija, Lietuva, Nyderlandai ir Slovėnija) nurodė, kad yra pasirengusios (oficialiai įsipareigojusios) greitai perkelti 1 220 naujų tarptautinės apsaugos prašytojų. Valstybės narės, į kurias perkeliama, oficialiai įsipareigojo iš viso perkelti 5 736 asmenis (1 658 iš Italijos ir 4 078 iš Graikijos). Austrija, Vengrija ir Slovakija įsipareigojimų kol kas neprisiėmė. Be to, kelios valstybės narės (Vokietija ir Lenkija) vis dar nevykdo įsipareigojimo pagal Tarybos sprendimą – kas tris mėnesius informuoti apie prašytojų, kuriuos valstybė narė gali greitai perkelti į savo teritoriją, skaičių. Galiausiai daugumos valstybių narių įsipareigojimai kol kas nėra pakankami, palyginti su asmenų, kuriuos joms priskirta perkelti per visą sprendimuose nustatytą laikotarpį, skaičiumi (pvz., Kroatija, Čekija, Vokietija, Nyderlandai, Lenkija ir Ispanija iki šiol yra įsipareigojusios perkelti tik 5 proc. ar mažiau joms priskirtų asmenų). Veiksmai, kuriais siekiama paspartinti reagavimą į perkėlimo prašymus. Kai kurios valstybės narės (Suomija, Liuksemburgas, Malta ir Slovėnija) jau yra įdėjusios papildomų pastangų paspartinti reagavimo į perkėlimo prašymus laiką ir pasiekti dviejų savaičių tikslą.

Kita vertus, Čekija, Bulgarija ir Estija toliau atmeta perkėlimo prašymus nepateikdamos pagrįstų priežasčių arba pateikdamos kitas priežastis nei nurodytosios Tarybos sprendimuose dėl perkėlimo Europos Sąjungoje. Be to, Lenkija tebėra de facto sustabdžiusi perkėlimo Europos Sąjungoje procedūrą. Veiksmai, kuriais sprendžiamos pažeidžiamų prašytojų, įskaitant nelydimus nepilnamečius, perkėlimo Europos Sąjungoje problemos. Remiantis naujausiais Eurostato duomenimis, 2015 m. prieglobsčio ES prašė beveik 90 000 nelydimų nepilnamečių. Trys pagrindinės šalys, kurių pilietybę turintys nelydimi nepilnamečiai 2015 m. pateikė daugiausia prieglobsčio ES prašymų, yra šios: Afganistanas (51 proc. visų nelydimų nepilnamečių), Sirija (16 proc.) ir Eritrėja (6 proc.). 2016 m. tendencija nekito. Balandžio 1–30 d. į Italiją atvyko 1 824 nelydimi nepilnamečiai. Nors tuo pačiu laikotarpiu į Graikiją atvykusių nelydimų nepilnamečių skaičiaus sužinoti neįmanoma, Nacionalinio socialinio solidarumo centro (EKKA) duomenimis, nuo 2016 m. pradžios EKKA perduota apgyvendinti 1 609 nelydimus nepilnamečius. Pagal Tarybos sprendimus dėl perkėlimo Europos Sąjungoje valstybės narės į ES atvykstančių nelydimų nepilnamečių perkėlimą turėtų vykdyti pirmumo tvarka. Nuo balandžio 12 d. Europos Sąjungoje neperkeltas nė vienas nelydimas nepilnametis. Tačiau per ateinančias savaites planuojama perkelti 8 nelydimus nepilnamečius iš Graikijos į Suomiją, vieną – į Portugaliją ir du – į Liuksemburgą. Ataskaitiniu laikotarpiu Malta ir Belgija atsižvelgė į Komisijos prašymą padidinti priimamų nelydimų nepilnamečių skaičių. Prisiimtame naujame įsipareigojime Graikijai ir Italijai Malta šios kategorijos pažeidžiamiems prašytojams pasiūlė 12 vietų (šešias Italijai ir šešias Graikijai). Prisiimtame naujame įsipareigojime Graikijai Belgija šios kategorijos pažeidžiamiems prašytojams pasiūlė 10 vietų. Veiksmai, kuriais siekiama padidinti migrantų priimtinumą, pasitikėjimą programa ir išvengti atsisakymo vykdyti įsipareigojimus. Remdamasi Europos prieglobsčio paramos biuro (EASO) anksčiau sukurtu modeliu ir rekomendacijomis, kuriose nurodomi pagrindiniai aspektai, įtrauktini į išankstinę išvykimo informaciją, kurią turi pateikti valstybės narės, Rumunija pirmoji iš šalių pateikė pagal šį modelį parengtą išankstinę išvykimo informaciją. Veiksmai, kuriais siekiama didinti EASO pajėgumus, skirtus Italijai ir Graikijai paremti. EASO naujausiame kvietime skirti ekspertų darbui Italijoje prašoma laikotarpiui nuo 2016 m. balandžio 15 d. iki birželio 17 d. atsiųsti 42 ekspertus. Kol kas šalys (Austrija, Bulgarija, Estija, Prancūzija, Vokietija, Vengrija, Latvija, Malta, Nyderlandai, Norvegija, Slovakija, Šveicarija, Švedija, Rumunija ir Jungtinė Karalystė) yra pasiūlę tik 27 ekspertus (neskaitant dar šešių planuojamų nusiųsti ekspertų). Esamiems Italijos veiklos poreikiams patenkinti reikia daugiau ekspertų ir, atsižvelgiant į tikimybę, kad vasaros laikotarpiu gali atvykti dar daugiau asmenų, galima numatyti, kad šie poreikiai išaugs. Balandžio 21 d. EASO paskelbė 5-ąjį kvietimą atsiųsti ekspertų, kurie padėtų Graikijoje įgyvendinti perkėlimo Europos Sąjungoje programą; jame prašoma atsiųsti bent 62 ekspertus. Iki šiol valstybės narės (Suomija, Prancūzija, Lietuva, Nyderlandai, Rumunija ir Švedija) yra paskyrusios tik 26 siųstinus ekspertus. EASO rengiasi iš esmės padidinti paramą, kad būtų galima atlikti Graikijos planuojamą masinę išankstinę registraciją; tam prireiks ir valstybių narių ekspertų. 2.2Graikijos ir Italijos veiksmai ir svarbiausi veiksmų planų aspektai Graikija Migrantų antplūdžio valdymo centrų visapusiško veikimo užtikrinimo veiksmai. Šiuo metu veikia visi migrantų antplūdžio valdymo centrai, išskyrus esantį Kose. Veiksmai, kuriais siekiama paspartinti migrantų registraciją. Graikijos prieglobsčio tarnyba, glaudžiai bendradarbiaudama su UNHCR ir EASO, planuoja per ateinančius mėnesius trimis etapais atlikti masinę išankstinę registraciją; pirmuoju etapu numatyta užregistruoti apie 35 000 asmenų, esančių Graikijos žemyninėje dalyje įkurtose oficialiose priėmimo vietose. Atlikus šią registraciją, Graikijos prieglobsčio tarnybai bus lengviau tobulinti daugumos neteisėtų migrantų, kuriems žemyninėje šalies dalyje gali būti reikalinga tarptautinė apsauga, tapatybės (įskaitant išsamią informaciją apie pilietybę, amžių ir pažeidžiamumą) nustatymo procesą. Manoma, kad po šios registracijos bus galima lengviau ir sparčiau užregistruoti visus tarptautinės apsaugos prašymus. Graikijos prieglobsčio tarnybos registracijos pajėgumų didinimo veiksmai. Per pastarąjį mėnesį, Atėnuose, Salonikuose ir Aleksandrupolyje suformavus mišrias Graikijos prieglobsčio tarnybos registracijos pareigūnų ir EASO registracijos ekspertų komandas, Graikijos prieglobsčio tarnybos perkėlimo prašymų tvarkymo pajėgumai pastebimai padidėjo. Manoma, kad per ateinančias savaites šie pajėgumai dar labiau padidės. Graikijos prieglobsčio tarnyba neseniai pasamdė 21 papildomą pareigūną perkėlimo prašymams tvarkyti. Didėjant pajėgumams bus proporcingai siunčiama papildomų EASO ekspertų. EASO nupirko ir perdavė prieglobsčio tarnybos Dublino padaliniui naują serverį – dėl to gerokai paspartės perkėlimo prašymų siuntimas valstybėms narėms, nes naujuoju serveriu galima vienu metu aptarnauti daugiau vartotojų.

Apskritai, kaip matyti diagramoje, Graikijos prieglobsčio tarnybos perkėlimo prašymų registravimo ir teikimo pajėgumai nuolat didėja. Nors didėjant užregistruotų asmenų skaičiui panašiai didėjo ir įsipareigojimai dėl perkeltinų asmenų skaičiaus, teikiamų perkėlimo prašymų daugėja daug greičiau, nei valstybės narės, į kurias perkeliama, pateikia atsakymus. Ši nevienoda sparta gali tapti svarbiu trukdžiu įgyvendinant tolesnius veiksmus po masinės išankstinės registracijos. Koordinavimo tobulinimo veiksmai ir veiksmai, kuriais siekiama paspartinti reagavimą į perkėlimo prašymus. Siekiant atsižvelgti į ES ir Turkijos pareiškimą, vis dar reikia priimti migrantų antplūdžio valdymo centrų standartines veiklos procedūras. Tam, kad būtų skubiai ir sparčiai įgyvendinama perkėlimo Europos Sąjungoje procedūra, Komisija, Graikijos prieglobsčio tarnyba, UNHCR, EASO ir Tarptautinė migracijos organizacija (TMO) kartu parengė Perkėlimo Europos Sąjungoje protokolą. Šiame protokole aprašoma kiekvieno subjekto užduotis ir nustatomi konkretūs perkėlimo veiklos etapų tvarkaraščiai, taip pat nurodomas laikas, per kurį valstybės narės, į kurias perkeliama, privalo reaguoti, kad perkėlimo procedūra būtų paspartinta. Balandžio 26 d. Atėnuose protokolas aptartas su valstybių narių ryšių palaikymo pareigūnais. Dabar jį reikia skubiai pasirašyti – tai turi būti padaryta ne vėliau kaip per kitą ryšių palaikymo pareigūnų susitikimą, kuris vyks birželio mėn. pradžioje Atėnuose. Veiksmai, kuriais siekiama pagerinti priėmimo pajėgumus Graikijoje. Nuo gegužės 13 d. Graikija iš viso turi 47 400 priėmimo vietų. Gegužės 11 d. duomenimis, iš 20 000 priėmimo vietų, kurias 2015 m. gruodžio mėn. UNHCR įsipareigojo suteikti pagal nuomos sistemą, suteiktos 5 368 vietos: 2 514 vietų – viešbučiuose ir (arba) atskiruose pastatuose, 1 789 – butuose, 875 – Lagadikijos centre, 120 – priimančiosiose šeimose ir 70 – nelydimiems nepilnamečiams skirtuose centruose. Pagal šią sistemą UNHCR planuoja perkėlimo centruose, kuriuose bus apgyvendinami visi įregistruoti perkėlimo Europos Sąjungoje prašytojai, suteikti iš viso 6 000 priėmimo vietų. Nuo gegužės 13 d. Lagadikijos centre jau suteiktos 875 priėmimo vietos ir jau apgyvendinti 723 migrantai. UNHCR ir Graikijos valdžios institucijos šiuo metu derasi dėl to, kad būtų skirta daugiau sklypų, kuriuose būtų pastatytos perkeltiniems prašytojams skirtos stovyklos, visų pirma Atikos regione. UNHCR yra įsipareigojęs užtikrinti, kad visi tarptautinės apsaugos prašytojai, kurių perkėlimo Europos Sąjungoje prašymus valstybės narės, į kurias perkeliama, jau priėmė, būtų pervežti į Atėnuose esančius UNHCR remiamus centrus, kuriuose jie apgyvendinami iki išvykimo. Manoma, kad šiais veiksmais bus gerokai padidintas perkėlimo veiklos veiksmingumas. Italija Migrantų antplūdžio valdymo centrų visapusiško veikimo užtikrinimo veiksmai. Šiuo metu veikia migrantų antplūdžio valdymo centrai Pocale, Lampedūzoje, Trapanyje ir Tarante. Pocale būtina atlikti papildomų darbų, kad būtų užtikrintas geresnis migrantų antplūdžio valdymo centro funkcionalumas ir geresnės darbo sąlygos. Reikėtų paaukštinti Taranto centro užtvaras ir šiame centre įrengti oro kondicionavimo sistemą, kad centre būtų galima užtikrinti tinkamą migracijos srautų valdymą. Kadangi pastarosiomis dienomis atvykstančių asmenų gerokai padaugėjo, neabejojama, kad vasaros mėnesiais veikiančių migrantų antplūdžio valdymo centrų esamų pajėgumų nepakaks. Dėl šios priežasties Italija nustatė papildomų migrantų antplūdžio valdymo centrų, kurie turėtų būti atidaryti vasarą, vietas. Atsižvelgiant į tai, kad daug asmenų išsilaipina ne esamose migrantų antplūdžio valdymo vietose, Italijos valdžios institucijos turėtų paspartinti mobilių migrantų antplūdžio valdymo centrų kūrimą. Tuo tikslu Italijos valdžios institucijos baigia kurti mobilius migrantų antplūdžio valdymo centrus, kurie turėtų pradėti veikti iki vasaros. Šiuo metu Italijos valdžios institucijos kartu su FRONTEX tariasi dėl kai kurios įrangos įsigijimo ir įrengimo atitinkamuose uostuose. Be to, baigtos rengti migrantų antplūdžio valdymo centrų standartinės veiklos procedūros; planuojama jas netrukus išplatinti susijusioms valdžios institucijoms ir suinteresuotiesiems subjektams. Koordinavimo tobulinimo veiksmai. Nuo 2016 m. balandžio 27 d. ES regioninė specialiosios paskirties grupė (EURTF) dirba naujosiose patalpose Katanijoje. Bendradarbiaudamas su Italijos vidaus reikalų ministerija, EASO rengia pajėgumams stiprinti skirtą mokymo kursą perkėlimo Europos Sąjungoje klausimais; bus mokomi vietos lygmens (questure ir prefetture) veiklos vykdytojai ir tai padės veiksmingai registruoti perkėlimo Europos Sąjungoje atvejus ir užtikrinti nuoseklią praktiką. Apskritai taip pat rekomenduojama kiekvienam migrantų antplūdžio valdymo centrui paskirti ryšių punktą, per kurį būtų palaikomi ryšiai su operacijose dalyvaujančiomis agentūromis ir kuris rengtų atitinkamo migrantų antplūdžio valdymo centro nenumatytų atvejų planą dėl papildomų pareigūnų perkėlimo ir dėl migrantų registravimo vasaros mėnesiais pajėgumų. Veiksmai, kuriais siekiama pagerinti priėmimo ir prašymų nagrinėjimo pajėgumus Italijoje. Dėdama pastangas supaprastinti perkėlimą Europos Sąjungoje ir užtikrinti, kad specialiuose regioniniuose centruose būtų papildomų patalpų, Vidaus reikalų ministerija iškelia migrantus iš šių centrų ir renovuoja papildomus centrus. Vasaros mėnesiais gali būti sunku užtikrinti antrojo lygio priėmimo pajėgumus, skirtus perkėlimo Europos Sąjungoje prašytojams ir įprastiems prieglobsčio prašytojams, ir tai gali būti viena iš kliūčių, trukdančių migrantų antplūdžio valdymo centrams greitai veikti. Turėtų būti kuo skubiau baigtas skrydžių, skirtų migrantams iš atvykimo vietų perkelti Italijos teritorijoje, pirkimo konkurso organizavimo procesas. Veiksmai, kuriais sprendžiamos pažeidžiamų prašytojų ir nelydimų nepilnamečių perkėlimo Europos Sąjungoje problemos. Surengti papildomi susitikimai su Vidaus reikalų ministerija, kuriuose tartasi dėl nelydimų nepilnamečių perkėlimo Europos Sąjungoje tvarkos, tačiau kol kas sprendimų nepriimta. Per ateinančias savaites turėtų būti pradėti įgyvendinti specialūs bandomieji projektai, kad atrinktuose migrantų antplūdžio valdymo centruose būtų užtikrinti vaiko amžiaus įvertinimo pajėgumai. Taip pat rekomenduojama užtikrinti papildomus nuo kankinimų ir prekybos žmonėmis nukentėjusių asmenų priėmimo pajėgumus, kad būtų galima užtikrinti tinkamą šių asmenų apgyvendinimą.

Veiksmai, kuriais siekiama padidinti migrantų priimtinumą, pasitikėjimą programa ir išvengti atsisakymo vykdyti įsipareigojimus. Siekiant užkirsti kelią atsisakymui vykdyti įsipareigojimus ir tikslinėse grupėse sukurti teigiamą perkėlimo Europos Sąjungoje įvaizdį, Italijos valdžios institucijų prašymu, EASO, bendradarbiaudamas sus valstybėmis narėmis, į kurias perkeliama, renka iš Italijos sėkmingai perkeltų asmenų liudijimus, kad jie savo gerąja patirtimi pasidalytų su kitais prašytojais, kurie bus perkeliami Europos Sąjungoje. Jau gauti pirmieji vaizdo įrašai iš Latvijos ir Rumunijos; jie bus įtraukti į išankstinę išvykimo informaciją. Keletas suinteresuotųjų subjektų per neseniai vietoje vykusius susitikimus patvirtino, kad migrantai iš šalių, kurių piliečiai atitinka perkėlimo kriterijus, laikosi atviresnio požiūrio į perkėlimą Europos Sąjungoje. 2.3Komisijos ir ES agentūrų veiksmai Europos Komisija Komisija toliau rėmė Italijos ir Graikijos veiksmus vietoje. Tai apėmė pagalbą Graikijoje rengiant Perkėlimo Europos Sąjungoje protokolą ir abiejose šalyse organizuojant ryšių palaikymo pareigūnų susitikimus. Komisija planuoja surengti konkrečius susitikimus, kuriuose bus aptariami su nelydimų nepilnamečių perkėlimu Europos Sąjungoje susiję trukdžiai. Komisija taip pat dirba su Tarybai pirmininkaujančiais Nyderlandais ir bendradarbiauja su Italijos ir Graikijos valdžios institucijomis siekdama palengvinti Pirmojoje perkėlimo Europos Sąjungoje ir į Europos Sąjungą ataskaitoje ir dviejuose Tarybai pirmininkaujančių Nyderlandų parengtuose dokumentuose pateiktų rekomendacijų įgyvendinimą, įskaitant klausimyno parengimą, siekiant nustatyti valstybių narių su saugumu susijusius svarbius klausimus ir rasti būdų, kaip juos išspręsti. Siekdama prisidėti prie Graikijos valdžios institucijų, taip pat Graikijoje veiklą vykdančių tarptautinių organizacijų ir nevyriausybinių organizacijų (NVO) darbo, kurio tikslas – valdyti pabėgėlių krizę, Komisija ataskaitiniu laikotarpiu skyrė daugiau kaip 56 mln. EUR pagalbos ekstremaliosios situacijos atveju. Kartu su šia suma visas Graikijai nuo 2015 m. pradžios skirtas finansavimas ekstremaliosios situacijos atveju siekia 237 EUR. Galiausia, vykdydama Tarybos sprendimų dėl perkėlimo Europos Sąjungoje įgyvendinimo stebėseną, Komisija jau yra pareiškusi susirūpinimą dėl įsipareigojimų kol kas nevykdančių valstybių narių ir toliau kels šį klausimą. Europos prieglobsčio paramos biuras Veiksmai, kuriais siekiama paspartinti perkėlimo Europos Sąjungoje procesą ir padidinti Graikijos prieglobsčio tarnybos registravimo pajėgumus. Šiuo metu EASO į Graikiją yra nusiuntęs 33 ekspertus, 8 vertėjus žodžiu ir 3 EASO pareigūnus, kurie padeda įgyvendinti perkėlimo Europos Sąjungoje procedūrą. EASO Graikijoje vykdo bandomąjį registracijos projektą. Šis projektas įgyvendinamas sėkmingai – kai kurių regioninių Graikijos prieglobsčio tarnybos biurų registravimo pajėgumas padidėjo du kartus (pvz., Salonikų biuro registravimo pajėgumas nuo 25 atvejų per dieną išaugo iki 50). Patirtis, įgyta įgyvendinant EASO bandomąjį registravimo projektą 1.Pertvarkius per registracijos procesą vykdomas užduotis, galima gerokai padidinti veiksmingumą. 2.Dirbant mišriomis (Graikijos prieglobsčio tarnybos pareigūnų, EASO ekspertų ir vertėjų žodžiu) grupėmis, didėja proceso veiksmingumas. Kad grupės būtų tvirtos ir kad būtų kuo geriau išnaudojami ištekliai (mažinamas mokymams reikalingas laikas), EASO ekspertai ir vertėjai žodžiu turi būti siunčiami dirbti ne trumpiau kaip 6 savaitėms. 3.EASO ir Graikijos prieglobsčio tarnybos koordinatoriai padeda skirstyti užduotis ir (arba) organizuoti jų vykdymą. 4.Taip pat bus reikalingos papildomos EASO žinios, kad būtų galima imtis tolesnių veiksmų sprendžiant sunkesnius atvejus.

EASO rems ir masinę išankstinę registraciją Graikijoje – į kiekvieną grupę siųs po keturis ekspertus ir dalyvaus masinėje informavimo kampanijoje, kuri bus surengta prieš pradedant išankstinę registraciją. EASO taip pat padidins paramą Graikijos prieglobsčio tarnybai vykdant registraciją – užbaigus išankstinę registraciją, į Graikiją bus nusiųsta iki 70 ekspertų. Panašiai turės būti didinami tolesnių perkėlimo Europos Sąjungoje procedūros veiksmų pajėgumai, kad būtų užkirstas kelias trukdžiams atsirasti tolesniais procedūros etapais. Italijoje EASO prieglobsčio paramos grupės ir toliau veikia lanksčiai, nes ten dirba mobiliosios grupės, kurios gali būti siunčiamos į įvairias vietas, kuriose išlaipinami asmenys. Be to, atsižvelgiant į nuolat kintančius poreikius, greitai siunčiamos kitos juos tenkinti gebančios grupės. Siekiant užtikrinti, kad būtų laiku registruojami perkėlimo Europos Sąjungoje kriterijus atitinkantys pirmą kartą atvykstantys asmenys, nuo gegužės mėn. pradžios naujajame Krotonės registravimo centre dirba vienas EASO ekspertas ir vienas kultūrinis tarpininkas. Atitinkamai, pakitus poreikiams, ekspertai nebesiunčiami į Milaną. 3Perkėlimas į Europos Sąjungą Remiantis iš dalyvaujančių valstybių gauta informacija, pagal 2015 m. liepos 20 d. Perkėlimo į Europos Sąjungą (ES) programą iki 2016 m. gegužės 13 d. į 16 perkėlimą vykdančių valstybių (Austriją, Belgiją, Čekiją, Daniją, Suomiją, Prancūziją, Vokietiją, Islandiją, Airiją, Italiją, Lichtenšteiną, Lietuvą, Nyderlandus, Norvegiją, Šveicariją ir Jungtinę Karalystę) perkeltas 6 321 asmuo. Dauguma programoje dalyvaujančių valstybių nurodė, kad jų perkėlimo į ES pastangos, visų pirma, tačiau ne išimtinai, yra skirtos Jordanijoje, Libane ir Turkijoje esantiems sirams perkelti. Valstybėms narėms baigiant vertinti joms Turkijos per UNHCR perduotas bylas, toliau didėja iš Turkijos perkeliamų asmenų skaičius. Nuo 2016 m. balandžio 4 d. pagal schemos „1:1“ perkėlimo į ES dalį iš Turkijos perkelti 177 sirai. Švedija priėmė daugiausia asmenų, t. y. 55, Vokietija – 54, Nyderlandai – 52, Suomija – 11 ir Lietuva – 5. Patvirtintas dar 723 asmenų perkėlimas į ES – jie laukia, kada bus perkelti į 7 ES valstybes nares. Iš viso 19 valstybių narių ir viena asocijuotoji valstybė nurodė, kad šiuo metu asmenims, kurie bus perkelti iš Turkijos, numatyta beveik 12 200 vietų. Šiuo metu manoma, kad beveik 1 900 šių vietų bus užpildytos 2016 m. gegužės–liepos mėn., atsižvelgiant į tai, kiek sirų bus grąžinta iš Graikijos. Siekdama užbaigti supaprastintas standartines veiklos procedūras (SVP), kuriose nustatoma įvairių dalyvaujančių subjektų atsakomybė, Europos Komisija surengė ES valstybių narių, asocijuotųjų valstybių, Turkijos, UNHCR ir EASO atstovų diskusijas. Galiausiai 2016 m. gegužės 12 d. ES valstybės narės, asocijuotosios valstybės ir Turkija patvirtino SVP pasikeisdamos laiškais. Išsamios konsultacijos tęsiamos ir Ankaroje, Briuselyje ir Ženevoje – tariamasi, kaip, atsižvelgiant į kiekvieno kandidato poreikius, toliau koordinuoti veiklą, paprastinti procedūras ir optimizuoti išteklius siekiant užtikrinti, kad perkėlimo į ES procesas būtų pakankamai greitas ir veiksmingas ir kad būtų įvykdyti schemos „1:1“ reikalavimai. Šiuo tikslu Komisija ES delegacijoje Ankaroje yra sudariusi ES lygmens perkėlimo į ES grupę. Kas savaitę rengiami posėdžiai su ES valstybių narių ir asocijuotųjų valstybių atstovais. Taip pat susitarta, kad kartą per savaitę bus rengiami ES perkėlimo grupės ir Turkijos migracijos valdymo generalinio direktorato techninio lygmens posėdžiai. Taip atsiranda galimybių rinkti informaciją ir palyginti, kaip sprendžiami konkretūs uždaviniai. Be to, tai padeda teikti konkrečią paramą valstybėms narėms, turinčioms mažai perkėlimo į ES patirties arba jos visai neturinčioms. Taip užtikrinamas veiksmų koordinavimas su UNHCR ir Tarptautinės migracijos organizacijos (TMO) atstovais. Visų pirma toliau dirbama siekiant susitarti dėl suderintos informacijos apie į ES perkeltinus asmenis, kurią UNHCR pateiks atskiroms valstybėms narėms, dėl TMO teikiamų standartinių perkėlimo į ES paslaugų ir dėl galimybių suteikti bendras patalpas, kuriomis valstybės narės galėtų naudotis per atrankos misijas Ankaroje (apklausų kambarius ir pan.). Taryba Nuolatinių atstovų komitete (COREPER) patvirtino Komisijos 2016 m. kovo 21 d. pateiktą pasiūlymą iš dalies pakeisti rugsėjo 22 d. Tarybos sprendimą (ES) 2015/1601 perkelti tarptautinės apsaugos prašytojus iš Italijos ir Graikijos į ES, kad būtų suteikta daugiau vietų asmenims, kurie bus perkelti į ES, arba numatytas jų priėmimas iš Turkijos kitais teisėtais būdais. Europos Parlamentas nuomonės dėl šio sprendimo dar nepateikė. 4Tolesni veiksmai Graikiją yra apėmusi humanitarinė krizė ir dėl to būtina, kad valstybės narės greitai ir visiškai įgyvendintų pagal Tarybos sprendimus dėl perkėlimo Europos Sąjungoje prisiimtus įsipareigojimus. Kalbant apie Italiją, nors kol kas asmenų, kuriuos būtų galima perkelti, skaičius nedidėja labai sparčiai, atsižvelgiant į esamas sezonines migracijos tendencijas, yra didelė tikimybė, kad atvykstančių asmenų daugės.